বামুন ঠাকুর এল। সব কিছু শুনে বেচারীর কথা বন্ধ হয়ে গেল। শুকনো পাংশু মুখে চুপ করে দাঁড়িয়ে রইলো।  - কী ঠাকুর, বুড়ো রাজাকে ভাজা মাছ উল্টে খেতে দেখেছো ? ঠাকুর কথা বলতে চাইলো মনে হয়, কিন্তু ভয়ের চোটে তালুর সাথে জিভ আটকে  যাওয়ায় কোন শব্দ বের করতে পারলো না।  - কি ? দেখেছো ভাজা মাছ উল্টে খেতে দেখেছো ? রাজা আবার জিজ্ঞাসা করলেন।  এবারে বামুনঠাকুরের তালুর থেকে জিভটা একটু আলাদা হলো আর ঠোঁটের ফাঁক দিয়ে একটা শব্দের মত শোনা গেল- ন্ .ন্ ..না।  - তাহলে কে দেখেছে ? জান..ই..না.. কোন মতে বামুনঠাকুরের মুখ দিয়ে বেরোল।  বিরক্ত হয়ে রাজা বললেন- মন্ত্রী !  - মহারাজ !  - আরে দুত্তোর ! চোখের ব্যবস্থা করো। তারপর শূলের ব্যাপারটা সারো।  - বামুন ঠাকুর না দেখলে আর কে তাহলে দেখবে ?  - সে কি আমার জানার কথা ? তুমি  হলে মন্ত্রী। রাজ্যের সব কথা জানো তুমি। তাড়াতাড়ি কর। দেরীতে আমার রাগ হয়ে যাচ্ছে।  - তা হলে বোধ হয় ভান্ডারী দেখে থাকবে, মহারাজ !  - ডাকো ভান্ডারীকে।  ভান্ডারীকে ডাকা হলো। সবটা শুনে ভান্ডারী দড়াম করে সেখানে পড়ে গেলো। খবর শুনে ভান্ডারীর বউ এসে হাউ মাউ করে কান্না শুরু করলো। বাচ্চা-কাচ্চা গুলো তাদের মায়ের সাথে বাবাকে ঘিরে ভেউ ভেউ করতে লাগলো। ভান্ডারী বউয়ের কান্নার ফাঁকে ফাঁকে বোঝা গেলো, ভান্ডারী আজ সাতদিন বাতের ব্যাথায় ঘরে শুয়ে আছে, এক মুহুর্তের জন্য কোথাও যায়নি। ঘটনার দিনে পাকশালের চাকরেরা এসে  ভান্ডারীর ঘর থেকে জিনিস পত্র নিয়ে গেছে। ভান্ডারী ওসব ঘটনা দ্যাখা তো দূরের কথা, কানেই শোনেনি।